Denis McDonough

Denis Richard McDonough (lahir 2 Disember 1969) ialah seorang pegawai kerajaan dan ahli politik Amerika Syarikat. Beliau ialah Setiausaha Hal Ehwal Veteran Amerika Syarikat terkini yang ke-11 di bawah pentadbiran presiden Joe Biden.

Beliau ialah bekas Ketua Staf Rumah Putih, menggantikan Jack Lew ketika penggal kedua Presiden Barack Obama bermula.

Sebelum ini, McDonough pernah berkhidmat sebagai Timbalan Penasihat Keselamatan Negara dari tahun 2010 hingga tahun 2013. Beliau juga pernah menjadi Ketua Staf Majlis Keselamatan Negara dari tahun 2009 hingga tahun 2010.

Kehidupan awal 
McDonough dilahirkan pada 2 Disember 1969 di Stillwater, Minnesota. Beliau ialah salah satu daripada sebelas anak Kathleen Marie (O'Mahony) dan William Joseph McDonough. Beliau dibesarkan dalam sebuah keluarga Katolik Ireland yang taat. Datuk dan neneknya telah berhijrah dari Connemara Gaeltacht di Ireland.

Pendidikan 
McDonough melanjutkan pelajaran di Universiti Saint John di Collegeville, Minnesota. Beliau berkelulusan Universiti Georgetown's Edmund A. Walsh School of Foreign Service dengan ijazah MSFS pada tahun 1996.

Pentadbiran Obama 

Setelah pemilihan Presiden Obama pada 2008, beliau menganggotai pentadbiran sebagai ketua komunikasi strategik Majlis Keselamatan Negara. Beliau juga berkhidmat sebagai Ketua Staf Majlis Keselamatan Negara.

Pada 20 Oktober 2010, Presiden Barack Obama mengumumkan bahawa McDonough akan menggantikan Thomas E. Donilon sebagai Timbalan Penasihat Keselamatan Negara yang telah dinaikkan pangkat untuk menggantikan Jeneral James L. Jones sebagai Penasihat Keselamatan Negara. McDonough dilihat dalam sekeping foto Bilik Situasi Rumah Putih yang diambil semasa pemantauan operasi SEAL di Pakistan yang membunuh Osama bin Laden pada Mei 2011.

Pada 20 Januari 2013, pada awal penggal kedua, Obama melantik McDonough sebagai Ketua Staf beliau. Pada bulan Februari 2013 McDonough mendesak penggubal undang-undang untuk segera mengesahkan Chuck Hagel dan John O. Brennan ke jawatan mereka dalam pasukan keselamatan negara Obama, menyatakan "keprihatinan serius" mengenai penundaan itu.

Setiausaha Veteran 
Presiden Joe Biden dilaporkan telah memilih McDonough untuk memimpin Jabatan Hal Ehwal Veteran. Pada 8 Februari 2021, Senat AS mengesahkan pencalonan McDonough dengan 87 senator menyokong dan 7 senator menentang. McDonough ialah individu bukan veteran yang kedua memegang jawatan ini.

Kehidupan peribadi 
McDonough berkahwin dengan Karin Hillstrom. Mereka mempunyai tiga orang anak.

Rujukan

Pautan luar 

Kelahiran 1969
Orang hidup
Katolik Amerika Syarikat
Ahli kabinet pentadbiran Biden